69 Confessio.

Multiplex est confessio. Nam quedam est laudis, quedam fidei, quedam fraudis.

De prima, dicitur Psal. [88:6]: *Confitebuntur celi mirabilia tua, Domine*. De secunda, Matt. 10[:32]: *Qui confitebitur me coram hominibus, confitebor et ego eum coram [Patre meo]*. De tercio, Rom. 10[:10]: *Corde creditur ad iusticiam, ore autem confessio fit ad salutem.*

¶ Item, in Psal. [113:2]: *Facta est Iudea sanctificacio eius*.

¶ In hoc nomine Iudea, quod interpretatur confessio, sunt 5 littere representantes 5 condiciones quas confessio debet habere. Nam I denotat quod debet esse integra; V quod debet esse vera; D quod debet esse dolorosa; E quod debet esse euidens; A quod debet esse amara. De quibus vide in sequentibus [78 Contricio].

De hac dicit Chrisostomus *Super Mattheum*, radix confessionis est fides cordis. Confessio, autem, est fructus fidei, sicut ergo quamdiu radix est viva[[1]](#endnote-1) in terra, necesse est ut ramos producat et folia; alioquin intellige quod radix sictata est. Sic quamdiu fides cordis integra est, germinat confessionem in[[2]](#endnote-2) ore.

¶ Quando stomachus[[3]](#endnote-3) hominis grauatur, eciam veneno, si potest se purgare per os saluatus est. Sic si cor grauatur peccato se purgauerit oris confessione, Prou. 10[:11]: *Vena vite, os iusti*. Et Cassiodorus *Super Psalmum* [66:4]: *Confiteantur tibi populi Deus.* Non iudex, set advocatus, qui se propria confessione dampnant. Vnde Chrisostomus, vbi prius, si sufficeret tibi tantum fides cordis, tantum tibi Deus creasset cor. Nunc, autem, et os tibi creauit et sensus, quare oportet et ore confiteri. In veteri lege sufficiebat tantum Deo confiteri corde et non oportuit ore confiteri homini, set nunc sicut crescunt diuina beneficia ad nos, ita ad eum nostri amoris indicia augeri debent. Quia, igitur, nunc propter nos fructus est homo quo mediante Deus venit ad nos, debemus et nos homine mediante vicario Dei ad Deum accedere et homini confiteri.

¶ In priori statu verum fuit illud Psal. [31:5]: *Dixi, Confitebor aduersum me* iniusticias meas *Domino,* etc. Modo preceptum Iacobi apostoli nos ligat qui dicit Jac. 5[:16]: *Confitemini alterutrum peccata vestra,* etc. Bestie que non possunt loqui et mala que patiuntur lingua proferre, sepe sine remedio moriuntur. Sic bestiales homines qui non confitentur peccata sua. Vnde, Chrisostomus, *Homilia* tercia, sicut in corpore /f.20vb/ sanguis frequenter excrescens frequenter indiget minucione, sic peccatum cotidie excrescens, indiget frequenti confessione. Vnde Augustinus in *Libro* *Sententium* Prosperi, bona est peccati confessio, set si sequatur curacio, set quid prodest detegere plagam, et non adhibere medicinam.

¶ Item, Chrisostomus, *Homilia* tercia, confessio peccatorum testimonium conscientie timeatis[[4]](#endnote-4) Deum. Qui enim timet de iudicia non erubescit confiteri peccata, autem erubescit non timet. Ideo Deus iubet confiteri peccata ut verecundiam paciamur pro pena.

¶ Nam hoc ipsum est pars iudici. Exemplum in natura, secundum Ambrosium in *Hexameron*, grueres, quando viderint falcones super se venientes, erigunt rostra ad sui defensionem. Sic peccator timens diabolum erigat os per confessionem, Psal. [31:5]: *Dixi, Confitebor aduersum me in iniusticiam meam Domino,* etc. In quo versu continentur que necessaria sunt ad confessionem.

Vbi, primo, proponitur premeditacio *Dixi, confitebor*, quia in premeditando potest conteri et iudicendo potest prompcius confiteri, sicut Ezechias dixit, Ysai. 38[:15]: *Recogitabo tibi omnes annos meos in amaritudine anime mee*. Iccirco Deus dimisit Dauidi dicenti, *Peccaui* [2 Reg. 24:10], et non Sauli [1 Reg. 15:30], quia in simili voce dissimile pectus erat, secundum Augustinum, *Contra Faustum* libro 22. Sic erat de pharaseo et publicano, Luc. 18[:1-14].

Secundo, additur accusacio cum dicitur *aduersum me*. Vnde, *Dauid* videns *angelum cedentem,* 2 Reg. 24[:17], *dixit, Ego sum qui peccaui*, etc. Non sic Adam, etc., Gen. 3[:12]. Non sic Saul qui imposuit populo crimen suum de reseruacione animalium que Deus iusserat exterminasse, 1 Reg. 15[:8-9].

Tercio, ponitur natura de qua confessio est facienda ibi *iniusticia meam*.

Quarto, persona cui est *iniusticia* ostendenda ibi *Domino*. Vnde, Augustinus, in *Sermone*, de Adam cum dixit Dominus, Vbi est Adam, Gen. 3[:9]. Confessionem prouocat dum querit misereri, cum reum de culpa. Alloquitur, Hieronimus, *Epistola* 41, errasse humanum est, confiteri errorem prudentis est.

¶ Quidam heremita requisitus quod valeret. Respondit quod nollet esse angelus. Et requisitus quare. Respondit quia angelo peccanti Deus non dimittit quociens confitetur.

¶ Item, Iudas, que interpretur confessio, primus autem fratres ingressus est, [Gen. 44:14], mare post egressum de Egipto, Exod. 14[:22]. Propter quod regum promuerit super, Magister in *Historia,* et in eius tribu Christus natus est. Sic confessio promeretur regnum celorum et facit Christum per graciam in corde penitentis.

¶ Item, nota quod ventus non nocet si habeat exitum ex alia parte domus uel campanilus, set retineatur facit commocionem et fracturam. Vnde, dicit Philosophus, quod terremotus causetur ex vento incluso in venis terre. Sic ventus temptacionis irritens in prauam facit turbicionem si includatur et non exeat per confessionem.

¶ Ideo, Petrus videns ventum validum venientem contra se timuit, Matt. 14[:30-31]. Set clamauit et saluatur. Sic debet impugnatus clamare ad Deum per confessionem et dimittere ventum transire. Dicunt medici grauissimi morbi gloriantur ex vento incluso. Sic ex vento temptacionis retento, Matt. 7[:25]: *Flauerunt venti et irruerunt* super *domum*.

Vnde, est notandum quod sunt quedam animalia que nec spirant nec respirant. Sic nec pisces in aqua. Quedam que vtrumque faciunt, immo nec viuerent nisi hoc facerent, secundum Philosophum. Racio est quod aliqua animalia habent in se immoderanter calorem. Ideo, indigent expulsionem eius et attraccione aeris uel ventis frigerentis, set illa animalia que non habet talem calorem non indigent. Sic nos spiritualiter quamdiu sumus hic, sicut animalia terrestia indigemus tali expulsione propter estum quem habemus, Apo. 16[:9]: *Estuauerunt homines estu mago*. Racio huius estus enim quia sicut viator plus estuat ascendendo quam descendendo. Sic nos qui vtimur ascendere ad honores per superbiam plus estuamus quam descentes per humilitatem. Tamen, quia quanto plus assenditur tanto plus refrigeramur per ventum vanitatis, qui non refrigerat, Osea 12[:1]: *Effraym pascit ventum*.

¶ Ex predictis patet quod confessio sit triplex, scilicet, proprii delicti, veri fidei, summi beneficii.

¶ De primo, nota quod confessio proprii delicti debet habere aliquas condiciones que in illo versu Ysai. 38[:15] continentur, *Recogitabo tibi annos meos in amaritudine anime mee*.

Quia primo debet esse morosa et deliberatiua cum dicitur, *Re*- /f.21ra/ *cogitabo,* non perfunctoria contra illos qui veniunt inpremeditati quasi non curantes de maximo negotia quod est quasi x. milium talentorum. Dicit Dauidus [Psal. 37:19]: *Cogitabo pro peccato,* non pro nummo ut auarus, non pro cibo ut gulosus, non pro uento ut superbus, set[[5]](#endnote-5) pro peccato, vnde uulgariter dicitur: Quo dolor est dentis versatur lingua dolentis.

¶ Secundo, confessio debet esse solitaria non publica. Ideo, dicit, *tibi*, id est, in conspectu tuo, secundum illud Psal. [18:15]: *Meditacio cordis mei in conspectu tuo semper*.

¶ Infirmus curandus, non solet stare in platea, set pausare tamen publico set in secreto. Ideo, dicitur Matt. 6[:6]: *Tu autem cum oraueris*, scilicet, pro peccatis tuis, *intra in cubiculum,* scilicet, cordis, *tuum.*

Tercio, debet confessio esse integrum non dimidiata. Ideo, dicit: Omnes; modicum, enim, de liquore corrupto inficeret totum vas, si remaneret. Ideo consulitur Thren. [2:19]: *Effunde sicut aquam cor tuum*. Bene dicit *sicut aquam*, nam alius liquor vix posset totaliter effundi, quin aliquid remaneret in vase de colore, de odore, de sapore. Sicut videmus quod post effusionem lactis aliquid manet de colore, post effusionem vini aliquid manet de odore, post effusionem mellis aliquid manet de sapore. Sic igitur confessio integra quia quamdium manet effusa viuus non habetur reconsiliacio vna cum premissarum negatiua, et si essent plures affirmatiue. Faceret tamen conclusionem negatiuam, Eccli. 4[:31]: *Non confundaris peccata tua confiteri.* Exemplum de Naamam qui sepcies lauit se in signum vniuersalis mundacionis, 4 Reg. 5[:14]. Parum valeret vnum foramen opturare alio discooperto. Vnde, nauis pericletetur dum, enim, vnum peccatum remanet, diabolus non deserit locum suum.

¶ Exemplum de niso qui non deserit nidum suum quamdiu vnus pullus remanserit, set omnibus pullis totaliter subtractus nidum dimittit. Sic diabolus quam vnum peccatum mortale remanserit in corde[[6]](#endnote-6) locum frequentat, et de euacuacione reliquorum, dummodo vnum mortale manserit, non multum curat set in hiis omnibus requiritur quod voluntatem peccandi homo non habeat.

¶ Item, sudor vniuersalis in egro signum est salutis. Nota particularis peccatum est sicut sudor quem expellit calor naturalis.

¶ Quarto, confessio debet esse ordinata non confusa. Ideo, dicit, *annos.* Annus distinguitur per quatuor tempora: hiemem, ver, estatem, et autumpnum. Sic debet penitens inuestigare in vita sua si inueniat hiemem, id est, frigus temporis, et accidie; ver, id est, humilitatem corporalis lasciuie; si estatem indignacionis et iracundie; si autumpnum, id est, siccitatem cupiditatis et auaricie. De hiis annis peccatorum dicitur in Psal. [89:9]: *Anni nostri aranea sicut meditabantur* que studiose texit vilem et fragilem telam ad capiendum muscas, id est, immundas cogitaciones, delectaciones, Ysai. 59[:5]: Ipsi *telas aranee texuerunt.*

¶ Quinto, confessio debet esse propria, non aliena, id est, de peccatis propriis, non alienis. Ideo, dicit *meos.* Sapiens prius eicit festucam de oculo proprio quam de alieno, Psal. [37:19]: *Iniquitatem meam annunciabo, et cogitabo pro peccato.* Vix prospergatur homo qui dimissis propriis, negociis solutis, et cetera aliena. Contra hoc fecerit Adam qui excusauit se et confessus est peccatum, et Eva retorsit peccatum suum in serpentem, Gen. 3[:13].

¶ Sexto, confessio debet esse dolorosa non lasciua. Ideo, dicit, *in amaritudine.* Puer cum delectacione concipitur, set cum amaritudine egreditur. Sic est de peccato nostro quando infirmus ridet ex feruore infirmitatis, signum est mortis, Ysai. 38[:17]: *Ecce in pace amaritudo mea amarissima*. Nota contricio debet esse amara et incursu diuine offense; amarior, pro iactura superne patrie; amarissima, pro reatu eterne pene.

¶ Septimo, debet esse vera confessio non ficta, Eccli. 37[:20]: *Ante omnia verbum verax precedat.* De hoc fuit contra Caym, Gen. 4[:9], qui dixit *nescio* Domine.

¶ Item, confessio debet esse intima non simulata. Ideo, dicitur *anime mee*. Emplaustrum debet poni super locum doloris, sic contricio debet tangere cor, Joel 2[:13]: *Scindite corda vestra et non vestimenta vestra.* Hoc est contra hypocritas quorum contricio solummodo est in uultu non in spiritu, in veste non in corde.

¶ Item, secundum quosdam, confessio debet esse festina non tarda, secundum Psal. [94:2]: *Preoccu-* /f.21rb/ *pemus faciem eius in confessione*. Nam vbi quis diffidit de iure suo, expedit ut tractet de pace ante iudicem. Frustra nempe post mortem queritur medicina, Eccli. 17[:26]: *Ante mortem confitere, a mortuo, quasi nichil, perit confessio.* Non sicut diues epulo, Luc. 16[:19-31], non sicut latro qui expectat vsque ad patibulum [Matt. 27:44]. Ysai. [38:18]: *Quia non infernus confitebitur tibi.*

¶ Exemplum de terno uulnerato qui statim festinat ad herbam betonicam pro expulsione ferri.

Secundo, confessio debet esse humilis secundum illud Rom. 6[:21]: *Quem ergo fructum habuistis tunc in quibus non erubescitis*? Set multi sunt qui recitacione enormium non verecundantur non magis quam scurre uel histriones, Jer. 6[:15]: *Confusi sunt, quia abhominacionem* Deo *fecerunt,* et post, *confusione non sunt confusi, [et] erubescere nescierunt.*

Tercio, confessio debet esse aperta non palliata exprimendo circumstancias, Prou. 18[:17]: *Iustus prior accusator est sui.* Sic Dauidus dixit in Psal. [31:5]: *Dixi, Confitebor aduersum me iniustitiam meam.* Non dicit hic, Pro me, se laudando, aut excusando, sicut fecit Phariseus, set *Aduersum me,* sicut fecit publicanus, Luc. 18[:13].

¶ Quarto, debet esse vera cum proposito emendandi, Psal. [9:2]: *Confitebor tibi in toto corde meo*.

¶ Quinto, debet esse integra non particulata. Nam Deus non dimidiat veniam, set *totum hominem sanum* fecit *in sabbato*, Joan. 7[:23].

¶ Sexto, debet esse lacrimosa, sicut Petri, [Matt. 26:75], et Magdalene, [Luc. 7:44]. Nam homo duo sunt, scilicet, cognita et amica, lacrima et venia. Hec sunt Christus a muliere Samaritana, Joan. 4[:7-26].

¶ Item, confessio debet esse voluntaria, Psal. [53:8]: *Voluntarie sacrificabo tibi,* quod non fecit Achior immo sorte deprehensus, Iudith. 6[:7-10].

¶ Set quinque impediunt confessionem et claudunt cor ne confiteatur. Primum est delectacio in pectando. Secundum est verecundia in confitendo. Tercium est exemplum aliorum qui peccauerunt et diu vixerunt et tandem se emendauerunt. Quartum est spes longe uite. Quintum timor penitencie. Sextum desperacio perseuerancie.

¶ Set contra primum est eterne pene cogitacio que secundum Augustinum, excedit omnem penam huius mundi.

Contra secundum est denudacio peccati humani hic. Nota confessi coram toto mundo in die iudicii et in properacio contra peccatorem a Deo, ab angelo, a diabolo, a propria consciencia.

¶ Contra tercium est cogitare breuitatem et incertitudinem presentis uite, Job 14[:5]: *Breves dies hominis sunt.*

¶ Contra quartum est cogitare quod melius est hic sustinere alapam presentis penitencie in priuato quam tantam acerbitatem et confusionem in futurum.

¶ Contra quintum est cogitare infinitam Dei misericordiam. Igitur multos peccatores utpote erga Paulum [Act. 9:17] et latronem [Luc. 23:43].

¶ Secundo, confessio fidei debet esse triplex, quia in corde, in ore, in opere. In corde denotat ut alium dominum non admittat, sicut nec miles debet admittere hostem domini in castrum suum, nec vxor adulterum thoro mariti, Psal. [9:2]: *Confitebor tibi, Domine,* id est, recognoscam te Dominum, *in toto corde meo.* Sic Joan. 1[:20]: *Confessus est* corde *et non negauit* ore.

Secundo, debet esse manifesta in ore ut non deficiat in aduersitate. Exemplo Laurencii qui ad ignem applicatus Domini confessus est. Canis latrat contra illum qui insultat domino suo, Rom. 10[:10]: *Corde creditur ad iusticiam ore autem confessio fit.* Luc. 12[:8], qui *me confessus fuerit coram hominibis.* Dominus a nobis breuem exigit bonitatem set eternam promittit.

¶ Exemplum in latronem contricio, [Luc. 23:42], hoc est contra illos qui non credunt nisi super bonum pignus. Sicut tabernarii sic quidam tantum in prosperitate Deum confitentur, Psal. [48:19] *Confitebor tibi cum benefeceris* eis.

Tercio, confessio fidei debet esse practica in opere ut sicut credit premium bonis, supplicium malis imminere, ita bona faciat, mala fugiat. Confitebor Domino in cithera [Psal. 42:4], id est, in mortificacione carnis, in psalterio x. cordis [Psal. 91:4], id est, in obseruancia decalogi, hoc est contra malos Christianos que verbis se fatentur nosce Deum. Factis, autem, negant. Talis videtur mendax cuius factum contrariatur verbo.

Tercio, confessio Domini beneficii consistit in laude et hoc tripliciter. Primo, propter beneficium creacionis multum laudarem eum, qui daret michi vnum membrum, set multo magis teneor laudare Dominum qui dat michi omnia membra, Psal. [144:10] *Confiteantur tibi omnia opera tua*. Secundo, propter medium redempcionis que fuit[[7]](#endnote-7) per mortem, Ysai. 12[:1]: /f.21va/ *Confitebor tibi Domine quoniam iratus es michi*, etc. Tercio, propter promissum beatitudinis qui michi equum promitteret, laudarem eum, set Deus promittit regnum, Tob. 13[:10]: *Benedicite Dominum omnes electi eius, agite dies leticie et confitemini illi.* Quarto, propter bonum iustificacionis si creditor remittit debitum uel lesus offensam laudandus est. Deus plus facit Tob. 13[:7]: *Ego in terra captiuitatis mee confitebor illi, quoniam ostendit maiestatem suam* super gentes.

¶ Item, confessio comparatur variis rebus. De primo, comparatur uulnerum rupcionem per quam exit virus peccati. Vnde, Gregorius, in *Homelia*, quid est peccatorum confessio nisi quedam uulnerum rupcio.

¶ Item, comparatur nociuorum euomicioni. Vnde, Augustinus, *De x. cordibus*, veniant homines in confessione quod portant viciosum in pectore, Eccli. 31[:25]: *Si coactus fueris in edendo, surge e medio, euome* vomitus. Quandoque cauetur ex vigore stomachi qui potens expressere nociuum, aliquando ex rei sumpte abhominablitatem. Sic anime penitentes Spiritu Sancto roborate eiciunt noxia per confessionem.

¶ Item, confessio comparatur operimento quod tegit locucioni que mundat pacto quod vnit et firmat, Joan. 3[:21]: *Qui facit veritatem venit ad lucem.* Vbi dicit Augustinus, *Homelia* 12, si accusas peccatum coniungeris Deo. Dele tu quod fecisti ut Deus soluat quod ipse fecit. Et sequitur, inicium bonorum operum est confessio malorum operum. Non tibi blandiaris. Fit ante te quod non vis ante Dominium. Si post te posueris peccatum tuum retorquebit Deus illud ante oculos tuos et hoc quando nullus fructus erit.

¶ In confessione celebratur quodam consistorium spirituale ex tribus: ex confessore iudice, ex reo penitente, et ex causa culpe.

¶ In quo aliter agitur quam in terreno foro, nam in isto consistorio confessio criminis inducit liberacionem, in alio foro condempnacionem.

¶ In isto foro comparatur celacio dampnacionem, in alio foro euasionem, Prou. 28[:13]: *Qui abscondit scelera sua non dirigetur.*

¶ Item, in isto foro creditur vni testi quamuis non iurato, Prou. 14[:5]: *Testis fidelis non* mencietur. In alio foro non creditur vni testi quamuis iurato, Deut. 19[:15]: *In ore duorum* vel *trium* stet *omne verbum*. Et tamen quilibet nostrum habeat magnam racionem reddere utpote, de beneficiis a Deo collatis, de eorum abusu, de lucro omisso, de dampno commisso, secundum illud Luc. 16[:2]: *Redde racionem villicacionis tue.* Et [2] Cor. 5[:10]: *Omnes nos manifestari oportet ante tribunal Christi, ut referat unusquisque.* Sicut gessit in corpore et Eccle. vltimo [12:14]: omnia *que fiunt adducet Deus in judicium.* Et tamen vna sola misericordie eorum in confessione homo liberatur, Ysai. 43[:26]: Dic *si quid habes ut justificeris*. Immo si quid graue celatur peccatum augetur. Ergo, stultus est qui sub tanto onere nimis moratur.

1. viva ] (Pseudo-)Chrysostom *om*. F.128. [↑](#endnote-ref-1)
2. in ] (Pseudo-)Chrysostom *om*. F.128. [↑](#endnote-ref-2)
3. stomachus ] *om*. F.128. [↑](#endnote-ref-3)
4. timeatis ] (Pseudo-)Chrysostom *corr.* mentis F.128. [↑](#endnote-ref-4)
5. set ] *add*. ~~non~~ F.128. [↑](#endnote-ref-5)
6. corde ] *add*. ~~manserit non~~ F.128. [↑](#endnote-ref-6)
7. fuit ] *add*. que F.128. [↑](#endnote-ref-7)